Vejrmæssigt er der udsigt til en barsk søndag. Et hidsigt lille lavtryk løber nemlig nord om Danmark, hvilket udløser et særdeles kraftigt blæsevejr over det meste af landet. I den forbindelse har TV 2 VEJR udsendt varsler for vindstød af storm eller stærk storm. Varslet starter allerede i de tidlige morgentimer for Fyn og det meste af Jylland. Her løber varslet til ud på aftenen. Øst for Storebælt starter varslet klokken 12.00 og fortsætter indtil omkring midnat. Det fulde overblik over varslerne kan fås i kortet herunder. De gule farver indikerer risiko for vindstød af stormstyrke, mens de orange farver betyder risiko for vindstød op til stærk storm. Mange vil formentlig blive påvirket af søndagens kraftige blæsevejr. Broer kan blive lukket for visse køretøjer, mens der allerede er meldinger om aflyste færgeafgange. Derudover er der risiko for nedfaldende teglsten, knækkede grene og generelt flyvende, løse genstande. Derfor er det med at få sikret trampoliner, havemøbler og lignende. Sådan rammer det kraftige blæsevejr Blæsevejret går allerede i land søndag morgen. Her befinder lavtrykket sig nordvest for Danmark. På dette tidspunkt er det særligt langs den jyske vestkyst, at der er risiko for stormstød. I løbet af formiddagen breder den kraftige vind sig hen over Jylland og Fyn. Ud på eftermiddagen befinder lavtrykscenteret sig i Skagerrak. Dermed er det især Syd- og Østdanmark, der nu har det meget blæsende. Prognose søndag eftermiddag. Over hele den sydlige del af landet er der risiko for vindstød af storm eller stærk storm. Foto: TV 2 Vejret Blæsevejret fortsætter sin færd mod øst, og i løbet af søndag aften er det navnlig Bornholm, der er udsat for vindstød af stormstyrke. Lille risiko for fuld storm Det er helt sikkert, at en stor del af landet bliver ramt af stormstød. Og der er faktisk en risiko for, at det kan udvikle sig til en fuld storm. I skrivende stund er der 23 procents chance for, at der kan blive målt storm i middelvinden. Sidst der blev målt storm over Danmark var 18. til 19. februar 2022, da stormen Nora fejede hen over de sydlige landsdele.

Referat:
I Thisted og Morsø Kommune er der risiko for vindstød af stormstyrke.